**Minna Parikka** (s. 1980 Helsinki) on suomalainen kenkäsuunnittelija ja yrittäjä. Vuonna 2002 hän valmistui kenkäsuunnittelijaksi Englannissa De Montfortin yliopistosta. Valmistuttuaan Parikka työskenteli Italiassa kenkävalmistajalla, kunnes muutti takaisin Helsinkiin ja perusti vuonna 2005 oman yrityksen.

Yrityksen toiminta päättyi 20. joulukuuta 2020.

Parikka on saanut huomiota, kun hänen merkkinsä tuotteita on nähty sekä suomalaisilla että kansainvälisillä julkisuuden henkilöillä kuten Cara Delevingne, Taylor Swift, Lady Gaga ja Kylie Jenner.

Vuonna 2014 Parikka sai Vuoden nuori muotoilija -palkinnon.

Ura
---

Minna Parikan kivijalkamyymälä toimi Helsingin Aleksanterinkadulla vuosina 2012–2020.
Parikka lanseerasi omaa nimeänsä kantavan Minna Parikka -brändin vuonna 2005 palattuaan Suomeen Isosta-Britanniasta ja Italiasta. Ensimmäinen mallisto tuli markkinoille syksyllä 2006. Sittemmin joka vuosi valmistui kaksi uutta mallistoa: kevät–kesä sekä syksy–talvi. Kenkien lisäksi mallistoissa oli myös muita asusteita, kuten laukkuja, käsineitä, huiveja, sekä lompakoita.

Minna Parikka -tuotteet valmistetaan käsityönä Espanjassa Alicanten lähellä toimivilla alaan erikoistuneilla tehtailla. Materiaalina käytetään aitoa nahkaa. Parikan kenkiä on myyty 25 maassa (2016). Suomessa brändillä oli marraskuusta 2012 lähtien lippulaivaliike Helsingin Aleksanterinkadulla, liikkeestä hoidettiin myös kansainvälisesti toimivaa nettikauppaa. Liike suljettiin vuonna 2020.

Parikka lopetti yritystoiminnan vuoden 2020 lopulla, mutta säilytti Minna Parikka Shoes oy -yrityksen toiminnassa tekijänoikeuksien ja brändin suojaamisen vuoksi. Lokakuussa 2021 Parikka ilmoitti jatkavansa suunnittelua yksikseen niin, että tekee yhteistyöprojekteja eri kumppaniyritysten kanssa. Ensimmäisenä oli vuorossa 160-vuotisjuhlia 2022 viettänyt kauppayhtiö Stockmann ja sitten lastenvaatevalmistaja Reima.

Minna Parikka -tuotteita on ollut esillä useissa kansainvälisissä muotilehdissä, esimerkiksi *Voguessa*, *Ellessä* ja *Glamourissa*. Lisäksi Parikan tuotteita on ollut käytössä monilla suomalaisilla ja kansainvälisillä julkisuuden henkilöillä, kuten Beth Dittolla, Paloma Faithilla, Fergiellä, Cara Delevingnellä sekä Taylor Swiftillä. Parikka myös suunnitteli Lady Gagalle platinakengät, jotka tämä sai palkintona *The Fame Monster* -albuminsa tuplaplatinamyynnistä.

Parikan tuotemerkin on Kiinassa rekisteröinyt vuonna 2007 kiinalainen yritys, ja Parikka käy oikeutta siitä.

Yksityiselämä
-------------

Parikka oli naimisissa kuubalaisen miehen kanssa, mutta aviopari jätti eroanomuksen syksyllä 2018. Heillä on yksi lapsi.

Palkinnot ja tunnustukset
-------------------------

* Young British Glove Designer of the Year 2002
* Vuoden nuori muotoilija 2014

Lähteet
-------

* Minna Parikan kotisivut
* Muoto 1/06
* Metrolive.fi (Internet Archivessa, tallennettu 27.11.2011
* Savon sanomat (Arkistoitu – Internet Archive)
* Iltalehti
* Parikan sukuseura (Archive.org 2018)

### Viitteet

1. ↑  Yli-Ojanperä, Elina: Minna Parikan unelmat kasvavat korkoa  23.3.2012. Yle. Viitattu 9.6.2022.
2. ↑  Minna Parikka avaa vihdoin lopetuspäätöksensä taustoja: "Olen tehnyt koko aikuisiän vain yhtä asiaa" *www.iltalehti.fi*. Viitattu 9.11.2020.
3. 1 2  Salmi, Virpi: Kansainvälisesti menestynyt kenkäsuunnittelija Minna Parikka: "Minulle sanottiin, ettei bisnekseni onnistuisi edes Suomessa" *Gloria*.  29.2.2020. Viitattu 10.10.2020.
4. ↑  Koste, Henna: Kardashianin perhe rakastaa suomalaiskenkiä - katso kuvat *Voice.fi*.  13.10.2017. Viitattu 10.10.2020.
5. ↑  Svahn, Nina: Suunnittelija Minna Parikka ostaa vaatteensa nettikaupoista, mutta oman liikkeen sulkemisesta tulikin muistutus kivijalkamyymälöiden merkityksellisyydestä *Yle*.  29.7.2020. Viitattu 10.10.2020.
6. ↑  Welling, Roosa: Aleksi 13:lla on loppuunmyynti, Minna Parikka on keskiviikkona auki viimeistä päivää – Miksi myymälä toisensa jälkeen sulkee ovensa Aleksanterinkadulla? *Helsingin Sanomat*.  27.7.2020. Viitattu 10.10.2020.
7. ↑  Löytömäki, Simo: Minna Parikka jatkaakin suunnittelua.  *Helsingin Sanomat*, 2.10.2021, s. B 12. Helsinki:  Sanoma Media Finland Oy. ISSN 0355-2047. Artikkelin verkkoversio. Viitattu 2.10.2021.
8. ↑  Suomalainen huippusuunnittelija suunnitteli Lady Gagalle palkinnon  18.10.2010. MTV3.
9. ↑  Anna Takala: Minna Parikka törmäsi tavaramerkkitrollaukseen Kiinassa *Ylen uutiset*.  11.2.2015. Viitattu 11.2.2015.
10. ↑  Puputossuistaan tuttu kenkäsuunnittelija Minna Parikka hakee avioeroa *iltalehti.fi*. Viitattu 10.9.2018.
11. ↑  Rinta-Tassi, Minna: Minna Parikasta Vuoden nuori muotoilija  28.8.2014. Yle. Viitattu 26.10.2014.

Aiheesta muualla
----------------

* Minna Parikan kotisivut

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |